
Text rozhodnutia
Súd: Krajský súd Bratislava Spisová značka: 18CoE/102/2013 Identifikačné číslo súdneho spisu: 1204111448 Dátum vydania rozhodnutia: 03. 04. 2013 Meno a priezvisko sudcu, VSÚ: JUDr. Beata Trandžíková ECLI: ECLI:SK:KSBA:2013:1204111448.1 Uznesenie Krajský súd v Bratislave v exekučnej veci oprávneného: Slovenská konsolidačná, a.s., Cintorínska 21, Bratislava, IČO: 35 776 005, proti povinnému: JANTA spol. s r.o., Baltská 9, Bratislava, IČO: 35 690 119, vedenej súdnym exekútorom JUDr. Jozefom Parrákom, so sídlom úradu Staromlynská 11, Bratislava, pre vymoženie uloženej povinnosti zaplatiť istinu 2.634,80 eur, trovy konania a trovy exekúcie, o odvolaní oprávneného proti uzneseniu Okresného súdu Bratislava II, č.k. 37Er/500/2004-27 zo dňa 02.10.2012, takto r o z h o d o l : Krajský súd v Bratislave uznesenie Okresného súdu Bratislava II, č.k. 37Er/500/2004-27 zo dňa 02.10.2012, v časti výroku o trovách exekúcie m e n í tak, že oprávnený je povinný uhradiť súdnemu exekútorovi trovy exekúcie vo výške 33,14 EUR do troch dní od nadobudnutia právoplatnosti tohto uznesenia. o d ô v o d n e n i e : Okresný súd Bratislava II uznesením, č.k. 37Er/500/2004-27 zo dňa 02.10.2012, zastavil exekúciu podľa ust. § 57 ods. 1 písm. h) zákona NR SR č. 233/1995 Z.z. o súdnych exekútoroch a exekučnej činnosti (Exekučný poriadok) v znení neskorších právnych predpisov (ďalej len „EP“) z dôvodu nedostatku majetku povinného. Súd prvého stupňa uložil oprávnenému podľa ust. § 203 ods. 2 EP povinnosť uhradiť súdnemu exekútorovi trovy exekúcie vo výške 66,79 eur, ktoré pozostávajú z odmeny za 1 hodinu účelne vynaloženú na exekúciu (vypracovanie exekučných príkazov 15 min, vypracovanie príkazov na začatie exekúcie 15 min, spracovanie návrhu na zmenu účastníka konania 15 min, vypracovanie návrhu na zastavenie exekúcie 15 min), odmeny za 5 úkonov exekučnej činnosti odmeňovaných paušálnou sumou (získanie poverenia na vykonanie exekúcie, doručenie upovedomenia o začatí exekúcie, doručenie príkazu na začatie exekúcie, doručenie exekučného príkazu, zisťovanie majetku povinného), náhrady hotových výdavkov vo výške 32,42,- eur (poštovné 30,76 eur, kolok 1,66 eur) a 20% DPH vo výške 11,13 eur. Oprávnenému ani povinnému nebola priznaná náhrada trov konania v súlade s ust. § 146 ods. 1 písm. c) zákona NZ ČSSR č. 99/1963 Zb. Občiansky súdny poriadok v znení neskorších právnych predpisov (ďalej len „O.s.p.“). Proti predmetnému uzneseniu v časti výroku o trovách exekúcie podal oprávnený v zákonnej lehote odvolanie a navrhol, aby odvolací súd uznesenie súdu prvého stupňa v napadnutej časti zrušil a vec vrátil súdu prvého stupňa na ďalšie konanie. Oprávnený namietal priznanie náhrady za poštovné výdavky vo výške 30,76 eur. Oprávnený totiž z exekučného spisu zistil, že sa tu nachádzajú aj doručenky, ktoré nie sú opatrené pečiatkou poštového úradu, teda písomnosti, ku ktorým sa doručenky vzťahujú, boli adresátom doručené osobne. V takomto prípade exekútorovi nevzniká nárok na poštovné, keďže nebolo vynaložené. V prospech oprávneného súdny exekútor vykonáva niekoľko ďalších exekúcií, preto je potrebné prihliadnuť i na opodstatnenosť a účelnosť vynaložených trov exekúcie. Krajský súd v Bratislave, ako odvolací súd podľa ust. § 10 ods. 1 O.s.p., preskúmal napadnuté uznesenie podľa ust. § 212 ods. 1 O.s.p., bez nariadenia pojednávania podľa ust. § 214 ods. 2 a dospel k záveru, že podané odvolanie je dôvodné. Z obsahu spisu vyplýva, že exekučné konanie sa začalo dňa 17.02.2004 a dňa 05.03.2004 poveril súd vykonaním exekúcie súdneho exekútora JUDr. Jozefa Parráka. Súdny exekútor dňa 27.09.2012 doručil exekučnému súdu návrh na zastavenie exekúcie z dôvodu nedostatku majetku povinného a uplatnil si trovy exekúcie vo výške 112,81 eur. Súd prvého stupňa exekúciu z uvedeného dôvodu zastavil a priznal súdnemu exekútorovi trovy exekúcie vo výške 66,79 eur, pričom povinnosť na ich úhradu uložil oprávnenému. Podľa ust. § 27a vyhlášky MS SR č. 288/1995 Z.z. o odmenách a náhradách súdnych exekútorov v znení neskorších právnych predpisov (ďalej len „vyhláška“) v exekučných konaniach začatých do 30. apríla 2008 patrí exekútorovi odmena podľa doterajších predpisov. Podľa ust. § 14 ods. 1 vyhlášky (znenie účinné pre konania začaté do 30.04.2008), ak súdny exekútor je vylúčený z vykonávania exekúcie alebo ak exekúciu súd zastaví, odmena súdneho exekútora za výkon exekučnej činnosti sa určuje: a) podľa počtu hodín účelne vynaložených na exekúciu, b) paušálnou sumou za jednotlivé úkony exekučnej činnosti. Podľa ust. § 14 ods. 2 vyhlášky (znenie účinné pre konania začaté do 30.04.2008) základná hodinová sadzba podľa odseku 1 písm. a) je 200 Sk za každú aj začatú hodinu. Súdny exekútor je povinný vyhotoviť časovú špecifikáciu jednotlivých úkonov exekučnej činnosti. Podľa ust. § 14 ods. 3 vyhlášky (znenie účinné pre konania začaté do 30.04.2008) paušálna suma za každý jednotlivý úkon exekučnej činnosti je 100 Sk. Podľa ust. § 15 ods. 1 vyhlášky paušálnou sumou sa odmeňujú tieto úkony exekučnej činnosti: a) získanie poverenia na vykonanie exekúcie, b) doručenie príkazu na začatie exekúcie, c) doručenie upovedomenia o začatí exekúcie, d) doručenie exekučného príkazu, e) doručenie upovedomenia o spôsobe exekúcie, f) doručenie rozhodnutia súdu vydaného v exekučnom konaní, g) každé zisťovanie bydliska povinného, h) každé zisťovanie platiteľa mzdy povinného, i) každé zisťovanie účtu povinného, j) každé ďalšie zisťovanie majetku povinného. Podľa ust. § 22 ods. 1 vyhlášky súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. Odvolací súd po nahliadnutí do exekučného spisu prisvedčil tvrdeniu oprávneného, že sú tu pripnuté doručenky, na ktorých absentuje pečiatka poštového úradu. Z uvedeného je zrejmé, že súdny exekútor doručoval tieto písomnosti adresátom osobne, a preto mu nevznikol nárok na priznanie ním uplatneného poštovného vo výške 30,76 eur, ale len na priznanie poštovného vo výške 2,72 eur za doručenie upovedomenia o začatí exekúcie a exekučného príkazu povinnému, keďže z obsahu exekučného spisu vyplýva, že len tieto písomnosti doručoval súdny exekútor prostredníctvom Slovenskej pošty. Čo sa týka priznanej odmeny súdneho exekútora a náhrady hotových výdavkov (poplatok za kolky), tu sa odvolací súd plne stotožnil s rozhodnutím súdu prvého stupňa. Z obsahu exekučného spisu vyplýva, že všetky tieto úkony boli súdnym exekútorom skutočne vykonané a odvolací súd mal za to, že boli vykonané v súlade so zásadou hospodárnosti a efektívnosti. Súdnemu exekútorovi teda patrí odmena vo výške 23,24 eur, hotové výdavky vo výške 4,38 eur a 20% DPH vo výške 5,52 eur. Trovy exekúcie je povinný súdnemu exekútorovi uhradiť oprávnený s poukazom na ust. § 203 ods. 2 EP. Z uvedených dôvodov odvolací súd uznesenie súdu prvého stupňa podľa ustanovenia § 220 O.s.p. v napadnutej časti zmenil tak, ako je uvedené vo výroku tohto uznesenia. Toto uznesenie bolo členmi senátu prijaté pomerom hlasov 3 : 0 /§ 3 ods. 9 tretia veta zák. č. 757/2004 Z. z. v znení neskorších predpisov/. Poučenie: Proti tomuto uzneseniu odvolanie nie je prípustné.

